Document ID: /fineweb-2-swissfilter-quality_10-filterrobots/filtered/01798.jsonl.gz/695

Voor dr Fasnacht duet d Glygge allewyyl d Stammbaiz deggoriere. Das Joor hett dr Voorstand bschlosse, dass me die baide Baizer no finanziell unterstützt. S Wettstai-Dreigestirn hett d Fänschter vom Stadtkäller und em Rhyfälderhoof mit Fasnachtsbändel und Larve verhänggt. Zuedäm hett me no Sytedüürli vo de Knorzi der-zuegstellt und dr Wettstai Knorzi Flyer an d Fänschter glääbt.
Aigentlig wäre me jetzt im Schlussspurt und am Donnschtig voor dr Fasnacht wär d Zuugsdailnämmersitzig, wie voor eme Joor. Do hett me no ghofft, bivor am Daag druff scho alles verbyy gsi isch. S erscht Mool syt em zwaite Wältgrieg kai Fasnacht und jetzt scho zem zwaite Mool! Drum sinn so Glainigkaite, wie im erschte Abschnitt gschilderet, e haiteri Abwäggslig zem trischte Corona-Alldaag.